La Banda Simfònica de la Lira Saguntina oferix al Teatre Romà un concert amb motiu de les Festes Patronals
12 de juliol 2023

![](/media/oaecrkq4/banda_c.jpg?width=850&height=566.6666666666666)

La Banda Simfònica de la Societat Musical Lira Saguntina vol tancar el cicle de l'últim any amb un concert al Teatre Romà de Sagunt, després d'haver rebut el primer premi i menció d'honor en la primera categoria del 46é certamen de Bandes de Música de la Diputació de València. Per això, segons indica, la banda vol posar el colofó amb el Concert de Festes de Sagunt 2023 i oferir-lo a tota la ciutadania que desitge assistir-hi i gaudir de la música. El president de la Societat Musical Lira Saguntina, Josep Manuel Tarazona, convida tota la ciutadania a gaudir d'este especial concert.

El repertori que tocarà la Banda Simfònica de la Lira Saguntina, davall la direcció de Daniel Olmos, està compost per sis obres: _Las arenas_, pasdoble simfònic de Manuel Morales Martínez; _La venta de los gatos_, intermedi de José Serrano Simeón; _Agüero_, pasdoble de José Franco Ribate; _Cançons de mare_, de Rafael Talens Pelló (dividida en _Mareta_, _Mare, Visanteta es casa_ i _Baix del pont de Cullera_); _Victoriano_ _del Río_, pasdoble de Daniel Olmos Herrero; i _Danza Oriental_, de José Manuel Izquierdo Romeu.

La regidora de Festes i Cultura Popular, Patricia Sánchez, ha recordat que estem en un moment en el qual hem de fomentar més que mai la cultura: **«Amb este concert de la Lira Saguntina al Teatre Romà podrem gaudir d'un esdeveniment enriquidor i donar la benvinguda al so de la música a les nostres festes patronals de Sagunt».** La regidora de Festes i Cultura Popular també ha animat tota la ciutadania perquè puge al Teatre Romà a gaudir de l'esdeveniment i ha afirmat que **«des del departament de Festes i Cultura Popular continuarem fent costat a les nostres societats musicals perquè cresquen i puguen desenvolupar-se, ja que resulten claus en el teixit associatiu i, per descomptat, per a tota la nostra ciutat».**

Cal esmentar que la Societat Lira Saguntina habilitarà un microbús per a facilitar l'arribada al Teatre Romà a les persones majors i a les persones amb mobilitat reduïda. L'accés a este mitjà de transport serà gratuït i eixirà a les 22 hores des de la plaça Major.

![](/media/okunignx/cartell_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/la-banda-simfonica-de-la-lira-saguntina-oferix-al-teatre-roma-un-concert-amb-motiu-de-les-festes-patronals/ "Facebook")
*   [](http://twitter.com/share?url=https://aytosagunto.es/va/actualitat/la-banda-simfonica-de-la-lira-saguntina-oferix-al-teatre-roma-un-concert-amb-motiu-de-les-festes-patronals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-banda-simfonica-de-la-lira-saguntina-oferix-al-teatre-roma-un-concert-amb-motiu-de-les-festes-patronals/ "Linked In")
*   [](mailto:?body=https://aytosagunto.es/va/actualitat/la-banda-simfonica-de-la-lira-saguntina-oferix-al-teatre-roma-un-concert-amb-motiu-de-les-festes-patronals/)